
Egyeztetve: a Pénzügyi Bizottsággal

Tisztelt Közgyűlés!

Az Országgyűlés 2002. év őszi ülésszakán tárgyalja az egyszerűsített vállalkozói adóról és az adókról, járulékokról és egyéb költségvetési befizetésekről szóló törvényjavaslatokat.

A törvényhozás indoka – többek között – a közterhek csökkentése, a megtakarítások révén a gazdaság versenyképességének erősödése és az igazságos közteherviselés elvének érvényesülése volt. Természetesen szerepet játszott az Európai Unióhoz történő csatlakozással összefüggő adó- és járulékrendszert érintő jogharmonizáció is.

A jogharmonizációval összefüggésben fontos kiemelni, hogy 

· az iparűzési adó vonatkozásában 2003. január 1-jétől csak egyetlen adómérték állapítható meg és kizárólag 2,5 millió forint adóalapot meg nem haladó vállalkozás számára nyújtható adókedvezmény, adómentesség,

· az önkormányzat 2002. december 31-ig köteles hatályon kívül helyezni az általa határozatlan időre biztosított adókedvezményeket és mentességeket, továbbá

· a határozott időre szóló és 2003. január 1-je előtt rendelettel biztosított adókedvezmények és mentességek lejáratig, legfeljebb 2007. december 31-ig maradhatnak hatályban,

· a gépjárműadó esetében a módosítást alapvetően az adóbevétel reálértékének megőrzése tette szükségessé.

Az egyszerűsített vállalkozói adó (eva) az adózással (áfa, szja, társ.adó) összefüggő adminisztrációs tevékenység csökkenésén túlmenően kedvező adófizetési kötelezettséget jelent az évi 15 millió forintot meg nem haladó bevételt realizáló adóalanyoknak. Az egyszerűsített vállalkozói adó hatálya alá tartozó vállalkozó az iparűzési adó alapját az eva 50%-ában is megállapíthatja. Az eva szerinti adózás – a törvényi feltételek megléte esetén – az adózó választásán múlik. Ez a szabály áll az iparűzési adó eva szerinti fizetésére is.

Az adóbevétel kiesés összege a bevallás szerinti adó 0,6%-a, ugyanakkor ez a kör az összes bevallást benyújtó vállalkozás 75,7%-a. (Részletes kimutatás a 1-4. sz. mellékletekben.) Ez az adózási mód adóévre választható és az erről szóló bejelentést az adóévet követő adóbevallással egyidejűleg kell megtenni. A szabályból az következik, hogy első alkalommal a 2002. évi bevallás benyújtásakor (2003. május 31.) élhetnek ezzel a lehetőséggel az arra jogosultak.

A törvény javaslat újradefiniálja a vállalkozók fogalmát, amelynek jelentősége abban rejlik, hogy a vállalkozó minősül az iparűzési adó alanyának. A módosítás csak a magánszemélyekre vonatkozik, mégpedig az szja tv. szerinti egyéni vállalkozóra és arra a mezőgazdasági őstermelőre, akinek e tevékenységéből származó bevétele meghaladja a 350 ezer forintot. Nem alanya – többek között – pl. az iparűzési adónak az egyéni vállalkozói igazolvány nélkül tevékenykedő szakértő, tervező, ugyanakkor továbbra is adóalany marad pl.: a bírósági végrehajtó, az ügyvéd, az önálló orvos. Az adóalanyok számának csökkenése az alacsony árbevételű magánszemélyek köréből kerül ki, akik egyébként is mentességet élveznének. A bevétel kiesés elenyésző, pontosan a 2002. évi bevallás benyújtása után (2003. május 31.) állapítható meg. 

Budapest Főváros Közgyűlésének a helyi iparűzési adóról szóló 21/1991. (IX. 5.) Főv. Kgy. számú rendeletének módosítása a vázolt törvényi változásokat követi, illetőleg jogtechnikai elemeket tartalmaz, az adóbevételek alakulására, – várhatóan csekély mértékben – lesz kihatása.

A Budapest Főváros Közgyűlésének az idegenforgalmi adóról szóló 31/1994. (VI. 10.) Főv. Kgy. számú rendeletének módosítása is törvényi eredetű. A tervezet szerint változik az adóalanyi kör akként, hogy adómentességet kap az a vállalkozó, illetőleg annak alkalmazottja, akinek az adott településen van a székhelye, illetve telephelye. (Az ideiglenesen iparűzési tevékenységet folytató vállalkozót iparűzési adófizetési kötelezettség terheli.) A törvényi előírásoknak megfelelően azzal azonos szöveggel tartalmazza a módosítást a rendelet. Az adókulcs nem változik (3%), az évenkénti 600-700 millió forint körüli adóbevétel stagnálásával lehet számolni.

Budapest Főváros Közgyűlésének a gépjárműadóról szóló 85/1995. (XII. 13.) Főv. Kgy. számú rendelete ugyancsak a törvényi változásokhoz igazodóan módosul. A törvény 800-1000 Ft között állapítja meg 100 kg-ként a súlyadó mértékét. Ez az összeg 2004. január 1-jétől egységesen 1000 Ft, megszűntetve ezzel az önkormányzatok rendeletalkotási jogosultságát. Az eddigi szabályozás szerint 1000 Ft-os maximum adó a gépjárművek döntő többségére vonatkozott, így az adó emelkedése nem érint számottevő adóalanyi alanyi kört. A gépjárműadó bevételek közvetlenül nem érintik a főváros bevételeit. Az új szabályozás szerint az adóbevételek teljes mértékben az azt beszedő (kerületi) önkormányzatokat illeti. (A gépjárműadóra vonatkozó adatokat a  5-8. sz. melléklet tartalmazza.)

Döntési javaslat

Budapest Főváros Közgyűlése megalkotja az egyes fővárosi önkormányzati rendelet módosításáról szóló …../2002. (……..) számú önkormányzati rendeletét.

A rendelet alkotáshoz minősített többség szükséges.

Budapest, 2002. november „      ”.


Dr. Tiba Zsolt

1052. Budapest, Városház u. 9-11.
                            
1364. Bp. Pf.: 269.

